proxectonos/corpus_dominio_legal_administrativo_tmp huggingface dataset:
RESOLUCIÓN do 29 de xuño de 2017, da Dirección Xeral de Educación, Formación Profesional e Innovación Educativa, pola que se publica o anuncio da resolución pola que se regulan os ciclos formativos plurilingües (Estrela PluriFP), para o curso 2017/18.
Consellería de Cultura, Educación e Ordenación Universitaria — III. Outras disposicións — 07/07/2017

Co obxecto de estender o programa de plurilingüismo ás ensinanzas de formación profesional do sistema educativo para o curso 2017/18, esta dirección xeral,
Primeiro
Que nas páxinas web da Consellería de Cultura, Educación e Ordenación Universitaria www.edu.xunta.gal e www.edu.xunta.es/fp, estará dispoñible a regulación e convocatoria de incorporación de centros para participar nos ciclos formativos plurilingües (Estrela PluriFP) para o curso 2017/18.
Segundo
Que o prazo de presentación de solicitudes será desde o día seguinte ao da publicación deste anuncio no
Diario Oficial de Galicia
ata o 20 de xullo de 2017.
Terceiro
Que os centros deberán cubrir a solicitude que figura como anexo I da convocatoria e dirixila á Dirección Xeral de Educación, Formación Profesional e Innovación Educativa da Consellería de Cultura, Educación e Ordenación Universitaria.
Santiago de Compostela, 29 de xuño de 2017
ORDE do 30 de xuño de 2017 pola que se amplía a dotación orzamentaria da Orde do 2 de maio de 2017 pola que se establecen as bases que regulan as axudas e subvencións para o fomento do emprego e mellora da empregabilidade no ámbito de colaboración coas entidades locais, e se procede á súa convocatoria para o exercicio do ano 2017.
Consellería de Economía, Emprego e Industria — III. Outras disposicións — 07/07/2017

A Orde do 2 de maio de 2017 pola que se establecen as bases que regulan as axudas e subvencións para o fomento do emprego e mellora da empregabilidade no ámbito de colaboración coas entidades locais e se procede á súa convocatoria para o exercicio do ano 2017 (
Diario Oficial de Galicia
núm. 87, do 8 de maio), determina no seu artigo 2.2 que os créditos da orde poderán ser obxecto de modificacións como consecuencia da asignación ou da redistribución de fondos para o financiamento dos programas de fomento do emprego, coas limitacións que estableza a Conferencia Sectorial de Asuntos Laborais, nos supostos e nas condicións previstas nos artigos 30 e 31 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
En consecuencia, como existen dotacións que poden ser utilizadas para os mesmos fins como consecuencia créditos incorporados, cómpre ampliar o importe dos créditos destinados a financiar esta orde, coa finalidade de facela chegar ao maior número de beneficiarios posible.
Por todo o exposto e no uso das facultades que me foron conferidas,
Artigo 1
Amplíase o importe total das axudas que se van a conceder ao abeiro do Programa de fomento do emprego e mellora da empregabilidade no ámbito de colaboración coas entidades locais, regulado na Orde do 2 de maio de 2017, con créditos incorporados procedentes de fondos finalistas da mesma aplicación e proxecto que o crédito inicial.
Artigo 2
Esta modificación non afecta ao prazo establecido na referida orde para a presentación de solicitudes.
Disposición derradeira única
Esta orde entrará en vigor ao día seguinte da súa publicación no
Diario Oficial de Galicia
.
Santiago de Compostela, 30 de xuño de 2017
ORDE do 23 de xuño de 2017 pola que se autoriza a inclusión da Escola de Música Municipal de Ames (A Coruña) no Rexistro de Escolas de Música e Danza da Comunidade Autónoma de Galicia.
Consellería de Cultura, Educación e Ordenación Universitaria — III. Outras disposicións — 10/07/2017

O Concello de Ames solicita a inscrición da Escola de Música Municipal no Rexistro de Escolas de Música e Danza da Comunidade Autónoma de Galicia, de conformidade coa Orde do 11 de marzo de 1993, que regula as condicións de creación e funcionamento destas escolas.
Logo de realizar os trámites que establece a normativa vixente, a Xefatura Territorial da Coruña achega o expediente cos correspondentes informes.
Por isto, por proposta da Dirección Xeral de Centros e Recursos Humanos,
Primeiro. Autorizar a inclusión no Rexistro de Escolas de Música e Danza da Comunidade Autónoma de Galicia da escola de música que se sinala:
Segundo. Esta escola queda sometida ao réxime de escolas de música e danza, segundo o establecido na Orde do 11 de marzo de 1993, e aos servizos de inspección correspondentes.
Terceiro. O centro deberá solicitar a oportuna revisión da inscrición cando teñan que modificarse calquera dos datos sinalados nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 23 de xuño de 2017
CORRECCIÓN DE ERROS. Orde do 17 de xuño de 2017 pola que se regulan os intercambios provisionais de prazas do persoal docente que imparte as ensinanzas reguladas na Lei orgánica 2/2006, do 3 de maio, de educación, en centros dependentes desta consellería (código ED002A).
Consellería de Cultura, Educación e Ordenación Universitaria — III. Outras disposicións — 10/07/2017

Advertidos erros na citada resolución publicada no Diario Oficial de Galicia número 124, do 30 de xuño de 2017, cómpre efectuar a seguinte modificación:
Engadir ao final do publicado o seguinte anexo:
ORDE do 29 de xuño de 2017 pola que se resolve definitivamente a convocatoria de prazas destinadas ao profesorado para a realización de itinerarios formativos para a mellora da súa competencia lingüística e comunicativa, relativos ao Programa integral de aprendizaxe de linguas estranxeiras (PIALE), para o ano 2017.
Consellería de Cultura, Educación e Ordenación Universitaria — III. Outras disposicións — 17/07/2017

De conformidade co establecido no artigo 10 da Orde do 24 de abril de 2017 pola que se convocan prazas destinadas ao profesorado para a realización de itinerarios formativos para a mellora da súa competencia lingüística e comunicativa, relativos ao Programa integral de aprendizaxe de linguas estranxeiras (PIALE), para o ano 2017, esta consellería,
Primeiro. Adxudicar as actividades formativas ao profesorado que se relaciona no anexo desta orde.
Segundo. Contra esta resolución as persoas interesadas poden interpoñer recurso potestativo de reposición ante o conselleiro de Cultura, Educación e Ordenación Universitaria, no prazo dun mes contado a partir do día seguinte ao da súa publicación no DOG, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente o recurso contencioso-administrativo no prazo de dous meses ante o Tribunal Superior de Xustiza de Galicia, de conformidade coa Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 29 de xuño de 2017
Lista de persoas seleccionadas.
Actividades.
1.1. PIALE. Inglés en infantil e primaria.
1.2. PIALE. Inglés para profesorado CLIL de secundaria/FP/ens. artísticas.
1.3. PIALE. Inglés para profesorado CLIL de primaria.
1.4. PIALE. Inglés para profesorado CLIL de infantil.
2.1. PIALE. Integración para profesorado de inglés de primaria.
2.2. PIALE. Integración para profesorado de inglés de secundaria.
2.3. PIALE. Integración inglés para profesorado CLIL de secundaria.
2.4. PIALE. Integración inglés para profesorado CLIL de primaria.
2.5. PIALE. Integración en lingua portuguesa.
3.1. Inglés para profesorado especialista.
3.2. Francés para profesorado especialista.
3.3. Francés para profesorado non especialista.
3.4. Lingua portuguesa.
3.5. Lingua alemá.
Lista de suplentes
1.1. PIALE. Inglés en infantil e primaria.
Non hai suplentes.
1.2. PIALE. Inglés para profesorado CLIL de secundaria/FP/ens. artísticas.
Non hai suplentes.
1.3. PIALE. Inglés para profesorado CLIL de primaria.
Non hai suplentes.
1.4. PIALE. Inglés para profesorado CLIL de infantil.
Non hai suplentes
2.1.PIALE. Integración para profesorado de inglés de primaria.
2.2. PIALE. Integración para profesorado de inglés de secundaria.
2.3. PIALE. Integración inglés para profesorado CLIL de secundaria.
2.4. PIALE. Integración inglés para profesorado CLIL de primaria.
2.5. PIALE. Integración en lingua portuguesa.
3.1. Inglés para profesorado especialista.
3.2. Francés para profesorado especialista.
Non hai suplentes.
3.3. Francés para profesorado non especialista.
Non hai suplentes.
3.4. Lingua portuguesa.
3.5. Lingua alemá.
Non hai suplentes.
CORRECCIÓN DE ERROS. Resolución do 20 de xuño de 2017 pola que se fai público o Acordo do Pleno do 7 de xuño de 2017 polo que se aproba a modificación da relación de postos de traballo do persoal desta institución.
Consello de Contas de Galicia — III. Outras disposicións — 11/07/2017

Advertidos erros na devandita resolución, publicada no DOG número 123, do 29 de xuño de 2017, cómpre facer as oportunas correccións:
– Na páxina 31824:
Na alínea sexta do primeiro parágrafo, onde di: «... do artigo 17.5 da Lei 6/1984...», debe dicir: «... do artigo 17.5 da Lei 6/1985...».
– Na páxina 31827:
No posto código CC.F01.06.02 Axudante de auditoría. Na columna Grupo, onde di: «A2/C2», debe dicir: «A2/C1».
– Na páxina 31828:
No posto código CC.F02.04.04 Técnico de informática. Na columna Formación específ., onde di: «Exp. admón. sist. e anál. aplic.», debe dicir: « Exp. admón. sist. e anál. e desenv. aplic.».
RESOLUCIÓN do 19 de maio de 2017 pola que se dá publicidade aos convenios subscritos por este organismo autónomo no primeiro cuadrimestre do ano 2017.
Instituto de Estudos do Territorio — III. Outras disposicións — 11/07/2017

O artigo 15 da Lei 1/2016, do 18 de xaneiro, de transparencia e bo goberno (Diario Oficial de Galicia núm. 30, do 15 de febreiro), impón a cada consellería ou entidade da Xunta de Galicia a obriga de remitir para a súa publicación no Diario Oficial de Galicia unha relación dos convenios subscritos referida ao cuadrimestre anterior.
En consecuencia, e para dar cumprimento a esta obriga,
Artigo único
Darlle publicidade á relación dos convenios subscritos polo Instituto de Estudos do Territorio no primeiro cuadrimestre do ano 2017, que se incorpora como anexo a esta resolución.
Santiago de Compostela, 19 de maio de 2017
RESOLUCIÓN do 27 de xuño de 2017 pola que se dá publicidade a unha encomenda de xestión a Xestión do Solo de Galicia-Xestur, S.A. para a realización de traballos técnicos.
Axencia Galega de Infraestruturas — III. Outras disposicións — 11/07/2017

De conformidade co artigo 8 da Lei 19/2013, do 9 de decembro, de transparencia, acceso á información pública e bo goberno, dáse publicidade á encomenda de xestión da Axencia Galega de Infraestruturas a Xestión do Solo de Galicia-Xestur, S.A., para a realización de traballos técnicos, que ten as seguintes características:
– Obxecto: Xestión do Solo de Galicia-Xestur, S.A., realizará traballos de apoio técnico á Axencia Galega de Infraestruturas no desenvolvemento daquelas tarefas nas que a experiencia acumulada por Xestur na execución de obras permita complementar o traballo de persoal da mencionada axencia.
– Natureza e alcance da xestión encomendada: encomenda de xestión a medios propios, ao ter a sociedade Xestión do Solo de Galicia-Xestur, S.A. a consideración de medio propio e instrumental e de servizo técnico da Administración xeral da Comunidade Autónoma de Galicia, en cumprimento do establecido nos artigos 10 e 47 e seguintes da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.
– Orzamento: 159.140,70 euros.
– Prazo de vixencia: 18 meses.
Santiago de Compostela, 27 de xuño de 2017
EXTRACTO da Orde do 19 de xuño de 2017 pola que se establecen as bases reguladoras para a concesión de subvencións, en réxime de concorrencia non competitiva, para a rehabilitación con granito das fachadas de edificacións de vivenda existentes e se convocan para o ano 2017 (código de procedemento IN316A).
Consellería de Economía, Emprego e Industria — III. Outras disposicións — 06/07/2017

BDNS (Identif.): 351504.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Persoas beneficiarias
As persoas físicas ou as comunidades de propietarios, sempre que a actuación subvencionable se realice en vivendas ou edificios de vivenda colectiva da súa titularidade, sitos na Comunidade Autónoma de Galicia.
Segundo. Obxecto
Fomentar a rehabilitación con granito das fachadas de edificacións de vivenda existentes e contribuír a embelecer o tecido construtivo galego cun material de fácil colocación e respectuoso co ambiente á vez que se mellora a eficiencia enerxética.
Terceiro. Bases reguladoras
Establécense nesta mesma orde de convocatoria.
Cuarto. Contía
A dotación orzamentaria é de 200.000 €.
O custo subvencionable máximo será de:
– 110 € por m2 no caso de fachadas pegadas de granito.
– 140 € por m2 no caso de fachadas transventiladas de granito.
– 130 € por m2 no caso de fachadas de perpiaño de granito.
Con carácter xeral, a contía da subvención será do 40 % dos custos totais subvencionables (IVE incluído, cando tal imposto sexa subvencionable), cun máximo de 12.000 € por vivenda unifamiliar ou 40.000 € por edificio de vivendas en bloque.
Quinto. Prazo de presentación de solicitudes
O prazo para cubrir e validar as solicitudes será de tres meses desde o día seguinte ao da publicación desta orde no DOG, agás que se produza o suposto de esgotamento de crédito.
Santiago de Compostela, 19 de xuño de 2017
EXTRACTO da Orde do 19 de xuño de 2017 pola que se establecen as bases reguladoras para a concesión de subvencións, en réxime de concorrencia non competitiva, para a renovación de fachadas e cubertas de lousa, e se procede á súa convocatoria para o ano 2017 (código de procedemento IN314A).
Consellería de Economía, Emprego e Industria — III. Outras disposicións — 06/07/2017

BDNS (Identif.): 351500.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións (http://www.pap.minhap.gob.es/bdnstrans/index):
Primeiro. Persoas beneficiarias
As persoas físicas ou as comunidades de propietarios, sempre que a actuación subvencionable se realice en vivendas ou edificios de vivenda colectiva e en edificacións anexas da súa titularidade, sitos na Comunidade Autónoma de Galicia.
Segundo. Obxecto
Fomentar a renovación de fachadas e cubertas con lousa para acadar melloras significativas na demanda enerxética dos edificios cos conseguintes aforros en termos económicos.
Terceiro. Bases reguladoras
Establécense na orde de convocatoria.
Cuarto. Contía
A dotación orzamentaria é de 893.861,14 euros.
O custo subvencionable máximo será de 70 euros por m
2
de fachada ou cuberta. A contía da subvención será do 40 % dos custos totais subvencionables (IVE incluído, cando tal imposto sexa subvencionable).
Quinto. Prazo de presentación de solicitudes
O prazo para cubrir e validar as solicitudes será de tres meses desde o día seguinte ao da publicación desta orde no DOG, agás que se produza o suposto de esgotamento de crédito.
Santiago de Compostela, 19 de xuño de 2017
EXTRACTO da Orde do 19 de xuño de 2017 pola que se establecen as bases reguladoras para a concesión de subvencións, en réxime de concorrencia non competitiva, para a renovación de cubertas con tella cerámica, e se procede á súa convocatoria para o ano 2017 (código de procedemento IN423B).
Consellería de Economía, Emprego e Industria — III. Outras disposicións — 06/07/2017

BDNS (Identif.): 351491.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións (http://www.pap.minhap.gob.es/bdnstrans/index):
Primeiro.
Entidades beneficiarias
As entidades físicas ou as comunidades de propietarios, sempre que a actuación subvencionable se realice en vivendas ou edificios de vivenda colectiva e nas súas edificacións anexas da súa titularidade, sitos na Comunidade Autónoma de Galicia.
Segundo.
Obxecto
Fomentar a renovación de cubertas con tella cerámica acadando melloras significativas na demanda enerxética dos edificios cos conseguintes aforros en termos económicos.
Terceiro.
Bases reguladoras
Establécense nesta mesma orde de convocatoria.
Cuarto.
Contía
A dotación orzamentaria é de 856.884,76 €.
O custo subvencionable máximo será de 55 € por m2 de cuberta. A contía da subvención será do 40 % dos custos totais subvencionables (IVE incluído, cando tal imposto sexa subvencionable).
Quinto.
Prazo de presentación de solicitudes
O prazo para cubrir e validar as solicitudes será de tres meses desde o día seguinte ao da publicación desta orde no DOG, agás que se produza o suposto de esgotamento de crédito.
Santiago de Compostela, 19 de xuño de 2017.
RESOLUCIÓN do 27 de xuño de 2017, da Secretaría Xeral Técnica da Consellería de Infraestruturas e Vivenda, pola que se dá publicidade a unha encomenda de xestión a Xestión do Solo de Galicia-Xestur, S.A. para a realización de traballos técnicos.
Consellería de Infraestruturas e Vivenda — III. Outras disposicións — 14/07/2017

De conformidade co artigo 8 da Lei 19/2013, do 9 de decembro, de transparencia, acceso á información pública e bo goberno, dáse publicidade á encomenda de xestión da Consellería de Infraestruturas e Vivenda a Xestión do Solo de Galicia-Xestur, S.A. para a realización de traballos técnicos, que ten as seguintes características:
– Obxecto: Xestión do Solo de Galicia-Xestur, S.A., realizará traballos de apoio técnico á Dirección Xeral de Mobilidade, da Consellería de Infraestruturas e Vivenda, no desenvolvemento daquelas tarefas en que a experiencia acumulada por Xestur na execución de obras permita complementar o traballo de persoal da mencionada dirección xeral.
– Natureza e alcance da xestión encomendada: encomenda de xestión a medios propios, ao ter a sociedade Xestión do Solo de Galicia-Xestur, S.A. a consideración de medio propio e instrumental e de servizo técnico da Administración xeral da Comunidade Autónoma de Galicia, en cumprimento do establecido nos artigos 10 e 47 e seguintes da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.
– Orzamento: 93.781,13 euros.
– Prazo de vixencia: 18 meses.
Santiago de Compostela, 27 de xuño de 2017
EXTRACTO da Orde do 30 de xuño de 2017 pola que se establecen as bases reguladoras do Programa de incentivos ás empresas de inserción laboral (EIL) e ás súas entidades promotoras, e se convocan para o ano 2017.
Consellería de Economía, Emprego e Industria — III. Outras disposicións — 14/07/2017

BDNS (Identif.): 354748.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Entidades beneficiarias
1. As entidades promotoras de empresas de inserción laboral e as empresas de inserción laboral que cumpran as condicións e os requisitos establecidos para os distintos tipos de axudas.
2. As empresas que solicitasen, conforme o procedemento establecido para o efecto, a súa cualificación como empresa de inserción laboral.
Segundo. Obxecto
Promover a inserción sociolaboral das persoas en situación ou en risco de exclusión social mediante o establecemento de medidas de fomento das empresas de inserción laboral que teñan centros de traballo na Comunidade Autónoma de Galicia, previamente cualificadas no rexistro administrativo de Galicia.
Terceiro. Tipos de axudas
1. As empresas de inserción laboral poderán acceder aos seguintes tipos de axuda:
a) Á contratación de persoas en situación ou en risco de exclusión social.
b) Á contratación de xerentes ou persoas técnicas de produción necesarias para garantir a viabilidade técnica, económica ou financeira das empresas de inserción laboral.
c) Á contratación de persoas técnicas expertas en accións de orientación e acompañamento á inserción.
d) Á creación e ampliación de novos postos de traballo para persoas en inserción.
e) Ao inicio e á posta en marcha da actividade.
f) Á asistencia técnica para a creación, mellora e diversificación da EIL.
g) Á formación para as persoas en proceso de inserción.
h) Á mediación laboral para a inserción no mercado laboral ordinario da persoa en situación ou risco de exclusión social.
2. As entidades promotoras de empresas de inserción laboral poderán ser beneficiarias dos seguintes tipos de axuda:
a) Á contratación de persoas técnicas expertas en accións de orientación e acompañamento á inserción.
b) Á asistencia técnica para a creación, mellora e diversificación da EIL.
Cuarto. Bases reguladoras
Orde do 30 de xuño de 2017 pola que se establecen as bases reguladoras do Programa de incentivos ás empresas de inserción laboral (EIL) e ás súas entidades promotoras, e se convocan para o ano 2017.
Quinto. Importe
Para a concesión destas axudas destínanse trescentos setenta e oito mil setecentos noventa con vinte e nove euros (378.790,29 €).
Sexto. Prazo de presentación de solicitudes
O prazo de presentación de solicitudes de todos os tipos de axudas do programa regulado nesta orde finalizará o 4 de setembro de 2017.
Santiago de Compostela, 30 de xuño de 2017
ORDE do 26 de xuño de 2017 pola que se nomean dous novos membros do Consello Galego de Relacións Laborais, en representación da Confederación Intersindical Galega.
Consellería de Economía, Emprego e Industria — II. Autoridades e persoal — 14/07/2017

De acordo co disposto no artigo 7 da Resolución do 23 de outubro de 2008 (DOG do 13 de novembro), pola que se dispón a publicación do regulamento interno de organización e funcionamento do Consello Galego de Relacións Laborais, as organizacións sindicais e empresariais designarán os seus membros representativos, que serán nomeados pola persoa titular da consellería competente en materia de traballo.
Facendo uso da posibilidade de substitución que recolle o artigo 8 da dita resolución, a Confederación Intersindical Galega acordou a substitución dun dos seus membros titulares e dun dos seus membros suplentes da súa representación no Consello.
Por todo o exposto, ao abeiro do artigo 7 da referida Resolución do 23 de outubro de 2008, e en uso das atribucións que teño conferidas,
Artigo 1
Nomear membro titular do Pleno do Consello Galego de Relacións Laborais, en representación da Confederación Intersindical Galega, a Miguel Malvido Cabirto e membro suplente a Francisco Xavier González Sío, en substitución de Manuel Currás Meira e Francisco Xabier Cartelle Pérez, respectivamente.
Santiago de Compostela, 26 de xuño de 2017
ORDE do 1 de xuño de 2017 pola que se nomea un novo membro do Consello Galego de Relacións Laborais, en representación da Confederación de Empresarios de Galicia.
Consellería de Economía, Emprego e Industria — II. Autoridades e persoal — 14/07/2017

De acordo co disposto no artigo 7 da Resolución do 23 de outubro de 2008 (DOG do 13 de novembro), pola que se dispón a publicación do regulamento interno de organización e funcionamento do Consello Galego de Relacións Laborais, as organizacións sindicais e empresariais designarán os seus membros representativos, que serán nomeados pola persoa titular da consellería competente en materia de traballo.
Facendo uso da posibilidade de substitución que recolle o artigo 8 da dita resolución, a Confederación de Empresarios acordou a substitución dun dos membros titulares da súa representación no Consello.
Por todo o exposto, ao abeiro do artigo 7 da referida Resolución do 23 de outubro de 2008, e en uso das atribucións que teño conferidas,
Artigo 1
Nomear membro titular do Pleno do Consello Galego de Relacións Laborais, en representación da Confederación de Empresarios de Galicia, a Luis Lamas Novo en substitución de Jesús Núñez Calvo.
Santiago de Compostela, 1 de xuño de 2017
EXTRACTO da Resolución do 28 de xuño de 2017 pola que se aproban as bases para a concesión de subvencións para a promoción e difusión do cinema galego en festivais e mostras de cinema de prestixio nacional e internacional que se celebren fóra de Galicia, e se convocan para o ano 2017.
Axencia Galega das Industrias Culturais — III. Outras disposicións — 11/07/2017

BDNS (Identif.): 354182.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index):
Primeiro. Persoas beneficiarias
Poderán optar a estas axudas todas as persoas físicas ou xurídicas, dedicadas profesionalmente á actividade de creación e produción no eido audiovisual galego, que leven a cabo algunha das actividades descritas como subvencionables na cláusula seguinte.
Só poderán participar nesta convocatoria aquelas persoas físicas ou xurídicas que teñan unha participación igual ou superior ao 20 % do proxecto audiovisual. En canto á participación de entidades produtoras, será preciso que a empresa estea dada de alta no IAE na epígrafe 9611.
Segundo. Finalidade
Esta resolución, no desenvolvemento das funcións e obxectivos encomendados e previstos na Lei 4/2008, do 23 de maio, de creación da Axencia Galega das Industrias Culturais, ten por obxecto fixar as bases que regularán o réxime de subvencións establecidas pola Agadic para contribuír á promoción e difusión do cinema galego a través da participación de filmes galegos en festivais e mostras de cinema de prestixio nacional e internacional que se celebren fóra de Galicia, dentro do marco das competencias deste organismo, e proceder á súa convocatoria para o ano 2017.
Terceiro. Bases reguladoras
Resolución do 28 de xuño de 2017 pola que se aproban as bases para a concesión de subvencións para a promoción e difusión do cinema galego en festivais e mostras de cinema de prestixio nacional e internacional que se celebren fóra de Galicia, e se convocan para o ano 2017.
Cuarto. Importe
O importe global máximo para o financiamento da presente convocatoria será de 30.000 euros, suma que irá con cargo á aplicación orzamentaria 2017.10A1.432B.470.0.
As contías que se adxudicarán, segundo os festivais ou mostras de cinema e seccións de referencia, establécense para cada caso nos importes fixos indicados na táboa da cláusula terceira.
Quinto. Prazo de presentación de solicitudes
O prazo para a presentación das solicitudes para os eventos xa celebrados será dun mes desde o día seguinte ao da publicación da presente convocatoria no
Diario Oficial de Galicia
, e para os demais será dun mes desde que se produza a comunicación oficial, por parte do festival, da selección da obra e, en calquera caso, non poderá exceder o 15 de novembro de 2017.
Santiago de Compostela, 28 de xuño de 2017
RESOLUCIÓN do 22 de xuño de 2017, da Dirección Xeral de Xustiza, pola que se aproban as listas provisionais das solicitudes admitidas e excluídas correspondentes ás axudas do fondo de acción social do ano 2017 para o persoal ao servizo da Administración de xustiza con destino na Comunidade Autónoma de Galicia.
Vicepresidencia e Consellería de Presidencia, Administracións Públicas e Xustiza — III. Outras disposicións — 11/07/2017

De conformidade co establecido no punto 4 da Resolución do 13 de marzo de 2017, da Dirección Xeral de Xustiza, pola que se dá publicidade á convocatoria e aos criterios de repartición do fondo de acción social do ano 2017 para o persoal ao servizo da Administración de xustiza con destino na Comunidade Autónoma de Galicia, esta dirección xeral
Primeiro. Aprobar as listas provisionais das solicitudes admitidas e excluídas.
Por causa do carácter persoal dos datos vinculados a estas, o acceso por parte da persoa interesada á información relativa á admisión ou exclusión provisional da súa solicitude realizarase a través da OPAX, co seu certificado dixital recoñecido ou co usuario e contrasinal.
Segundo. As persoas interesadas terán un prazo de dez días hábiles, contados desde o día seguinte ao da publicación desta resolución no Diario Oficial de Galicia, para formularen as reclamacións que consideren oportunas e emendaren os defectos da exclusión provisional.
Contra esta resolución, que esgota a vía administrativa, poderase interpor recurso contencioso-administrativo, no prazo de dous meses desde o día seguinte ao da súa publicación, ou ben recurso potestativo de reposición, no prazo dun mes, ante este centro directivo.
Santiago de Compostela, 22 de xuño de 2017
CORRECCIÓN DE ERROS. Decreto 60/2017, do 22 de xuño, de reorganización de centros docentes de determinadas localidades.
Consellería de Cultura, Educación e Ordenación Universitaria — III. Outras disposicións — 11/07/2017

Advertidos erros no dito decreto, publicado no DOG núm. 126, do 4 de xullo de 2017, cómpre efectuar as seguintes correccións:
Na páxina 32468, no artigo 2, onde di:
«... Colexio de Educación Infantil e Primaria A Magdalena (código de centro 15023429)...»
Debe dicir:
«… Colexio de Educación Infantil e Primaria A Magdalena (código de centro 15013643)...»
Na páxina 32469, no artigo 3.2, onde di:
«… Colexio de Educación Infantil e Primaria da Ribeira, código de centro 36019529,...»
Debe dicir:
«… Colexio de Educación Infantil e Primaria da Ribeira, código de centro 36017685,...»
CORRECCIÓN DE ERROS. Orde do 5 de maio de 2017 pola que se establecen as bases reguladoras para a concesión, en réxime de concorrencia competitiva, de subvencións a concellos de Galicia e ás súas entidades públicas con personalidade xurídica propia e ás agrupacións de concellos, para o equipamento e mellora das instalacións e locais utilizados para a realización de actividades culturais, e se procede á súa convocatoria para o ano 2017.
Consellería de Cultura, Educación e Ordenación Universitaria — III. Outras disposicións — 11/07/2017

Advertido un erro na devandita orde, publicada no
Diario Oficial de Galicia
número 100, do 29 de maio de 2017, cómpre efectuar a seguinte corrección:
Na páxina 25780, na letra F) Nivel de autofinanciamento, onde di: «... superior ao 30 % ata o 40 %...», debe dicir: «... superior ao 30 % ata o 50 %...».
EXTRACTO da Orde do 10 de xullo de 2017 pola que se convocan prazas de residencia para persoas colaboradoras bolseiras nos centros residenciais docentes da Coruña, Ourense e Vigo para o curso académico 2017/18.
Consellería de Cultura, Educación e Ordenación Universitaria — III. Outras disposicións — 20/07/2017

BDNS (Identif.): 354608.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Persoas beneficiarias
O alumnado matriculado en estudos universitarios no curso 2017/18, que teña dezaoito anos cumpridos, ou que acade esta idade dentro do ano natural 2017, e posúa capacidade funcional para o desempeño do labor de apoio no desenvolvemento da actividade diaria da residencia.
Segundo. Obxecto
Regular o procedemento (código ED308A) para adxudicar, de forma gratuíta, prazas de residencia a persoas colaboradoras bolseiras nos centros residenciais docentes da Coruña, Ourense e Vigo no curso 2017/18.
Terceiro. Bases reguladoras
Orde do 11 de xullo de 2017 pola que se convocan prazas de residencia para persoas colaboradoras bolseiras nos centros residenciais docentes da Coruña, Ourense e Vigo para o curso académico 2017/18.
Cuarto. Prazo de presentación de solicitudes
O prazo de presentación de solicitudes en período ordinario será desde o día seguinte ao da publicación desta convocatoria ata o 4 de agosto de 2017.
Santiago de Compostela, 10 de xullo de 2017
EXTRACTO da Orde do 4 de xullo de 2017 pola que se establecen as bases reguladoras e se procede á convocatoria de bolsas destinadas ao alumnado das universidades do Sistema universitario de Galicia que participa en programas de mobilidade con países extracomunitarios no curso 2017/18.
Consellería de Cultura, Educación e Ordenación Universitaria — III. Outras disposicións — 20/07/2017

BDNS (Identif.): 356273.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións:
(http://www.pap.minhap.gob.es/bdnstrans/index):
Primeiro.
Persoas beneficiarias
O alumnado das universidades do Sistema universitario de Galicia que participe no curso 2017-2018 en programas de intercambio con países extracomunitarios, agás o programa Erasmus+.
Segundo.
Obxecto
Convocar en réxime de concorrencia competitiva 140 bolsas destinadas ao alumnado das universidades do Sistema universitario de Galicia que participe no curso 2017-2018 en programas de intercambio con países extracomunitarios, agás o programa Erasmus+, relacionados cos estudos que está a cursar.
Terceiro.
Bases reguladoras
Publícanse conxuntamente coa convocatoria.
Cuarto.
Orzamento e contía das bolsas
O importe global previsto na orde é de 210.000 €.
Cada bolsa terá unha dotación máxima de 1.500 €.
Quinto.
Prazo de presentación de solicitudes
Será dun mes, contado desde o día seguinte ao da publicación da convocatoria no
Diario Oficial de Galicia
. Entenderase como último día do prazo o correspondente ao mesmo ordinal do día da publicación.
Santiago de Compostela, 4 de xullo de 2017
CORRECCIÓN DE ERROS. Orde do 3 de xullo de 2017 pola que se ditan instrucións sobre a confección de nóminas do persoal ao servizo da Administración autonómica para o ano 2017 e se actualiza con efectos do 1 de xaneiro de 2017 a contía das retribucións.
Consellería de Facenda — III. Outras disposicións — 20/07/2017

Advertidos erros na referida orde publicada no DOG núm. 130, do 10 de xullo de 2017, procede facer as seguintes correccións:
Na páxina 33266, no punto 3 da instrución oitava, débese engadir ao final do parágrafo e antes do punto final, «… e aplicando ao resultado obtido un incremento do 1 %».
Na páxina 33267, no punto 4 da instrución oitava, débese engadir ao final do parágrafo e antes do punto final, «… e aplicando ao resultado obtido un incremento do 1 %».
Na páxina 33269, no punto 13 da instrución oitava, débese engadir ao final do parágrafo e antes do punto final, «… e aplicando ao resultado obtido un incremento do 1 %».
ORDE do 28 de xuño de 2017 pola que se modifica a composición do Consello Social da Universidade da Coruña.
Consellería de Cultura, Educación e Ordenación Universitaria — III. Outras disposicións — 12/07/2017

Mediante a Orde do 22 de febreiro de 2017 (DOG do 10 de marzo) fíxose pública a composición do Consello Social da Universidade da Coruña.
A Lei 6/2013, do 13 de xuño, do Sistema universitario de Galicia, establece que o consello social estará integrado por un máximo de trinta e unha persoas membros.
O artigo 77.2 da citada Lei 6/2013 establece que son membros natos do consello social o/a reitor/a da universidade, o/a secretario/a xeral e o/a xerente da universidade. Así mesmo, serán membros un profesor ou unha profesora, un ou unha estudante e un ou unha representante do persoal da administración de servizos, elixidos/as polo consello de goberno das universidades. A duración do mandato dos membros do consello social sinalados neste punto será establecida polos estatutos da universidade.
Con data do 21 de xuño de 2017, o Consello Social da Universidade da Coruña comunica á Consellería de Cultura, Educación e Ordenación Universitaria que o Consello de Goberno da Universidade da Coruña na sesión do 31 de maio de 2017 acordou aprobar a designación de Carlos Nogueira Souto como representante do alumnado no consello social, en substitución de Andrés López Blanco. Xúntase declaración xurada de compatibilidade do novo membro do consello social.
O artigo 77.4 da Lei 6/2013, do 13 de xuño, establece que os acordos de designación de membros do consello social seranlle comunicados á persoa titular da consellería competente en materia de universidades, quen procederá ao seu nomeamento mediante orde da súa consellería.
A condición de persoa membro do consello social adquírese unha vez cumpridos os requisitos de designación, nomeamento e publicación no Diario Oficial de Galicia, e produce efectos a partir desa data.
Por todo iso,
Artigo único
Nomear a Carlos Nogueira Souto como representante do alumnado no Consello Social da Universidade da Coruña, en substitución de Andrés López Blanco.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 28 de xuño de 2017
RESOLUCIÓN do 3 de xullo de 2017, da Dirección Xeral de Educación, Formación Profesional e Innovación Educativa, pola que se designan os membros e se fai pública a composición do tribunal que elaborará, supervisará e avaliará as probas para a concesión dos premios extraordinarios de educación secundaria obrigatoria ao rendemento académico correspondentes ao curso 2016/17, e se ditan instrucións para a realización das probas correspondentes.
Consellería de Cultura, Educación e Ordenación Universitaria — III. Outras disposicións — 12/07/2017

De conformidade co establecido no artigo 11 e en virtude da autorización da disposición derradeira primeira da Orde do 23 de maio de 2017 pola que se convocan os premios extraordinarios de educación secundaria obrigatoria ao rendemento académico correspondentes ao curso 2016/17 (DOG do 7 de xuño),
Primeiro
Designar os membros do tribunal para elaborar, supervisar e avaliar as probas para a concesión dos premios extraordinarios de educación secundaria obrigatoria ao rendemento académico correspondentes ao curso 2016/17 e facer pública a súa composición, que é a que figura no anexo desta resolución.
Segundo
Fixar a data, horario, lugares de realización das probas e condicións de presentación dos candidatos e das candidatas.
1. As probas celebraranse o día 7 de setembro de 2017 de acordo co seguinte horario:
9.15 horas, presentación dos candidatos e das candidatas.
10.00 a 12.00 horas, primeira parte da proba.
12.30 a 14.30 horas, segunda parte da proba.
2. Centros en que se realizarán as probas.
Provincia da Coruña:
– CIFP Someso. Rúa Someso, nº 6, A Coruña.
Provincia de Lugo:
– IES Sanxillao. Avda. das Fontiñas, nº 171, Lugo.
Provincia de Ourense:
– IES Ramón Otero Pedrayo. Rúa Padre Feixoo, nº 12, Ourense.
Provincia de Pontevedra:
– IES Sánchez Cantón. Avda. Raíña Victoria, Pontevedra.
Terceiro. Presentación dos candidatos e das candidatas
a) Os candidatos e as candidatas deberán realizar as probas, con carácter xeral, na provincia a que pertenza o centro educativo en que se atope o seu expediente académico. A Dirección Xeral de Educación, Formación Profesional e Innovación Educativa poderá autorizar cambios de sede por causas debidamente xustificadas.
b) Para a realización das probas os candidatos e as candidatas acreditarán a súa identidade co DNI, pasaporte ou calquera outro documento recoñecido en dereito.
Santiago de Compostela, 3 de xullo de 2017
Titulares:
Presidenta: María del Carmen Cimadevila Cea, subdirectora xeral de Inspección, Avaliación e Calidade do Sistema Educativo.
Vogal 1: María Concepción Aramburu Sánchez, inspectora de Educación.
Vogal 2: Faustino Martín González, inspector de Educación.
Vogal 3: Delfín Caseiro Nogueiras, inspector de Educación.
Vogal 4: Raimundo José Naveira Zapata, inspector de Educación.
Suplentes:
Presidente: Manuel Vila López, subdirector xeral de Ordenación e Innovación Educativa e Formación do Profesorado.
Vogal 1: Iván Mira Fernández, inspector de Educación.
Vogal 2: Federico Pérez Morán, inspector de Educación.
Vogal 3: Pilar Barandela Sandianes, inspectora de Educación.
Vogal 4: María Ángeles Aramburu Núñez, inspectora de Educación.
EXTRACTO da Orde do 11 xullo de 2017 pola que se establecen as bases reguladoras e a convocatoria pública para a concesión de subvencións para a posta en práctica de programas integrados de emprego de Galicia durante os anos 2017 e 2018.
Consellería de Economía, Emprego e Industria — III. Outras disposicións — 19/07/2017

BDNS (Identif.): 355312.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Entidades beneficiarias
Poderán ser beneficiarias das subvencións para o desenvolvemento dos programas regulados na orde:
a) Entidades locais ou entidades públicas dependentes ou vinculadas a unha Administración local, cuxa titularidade corresponda integramente a esta, sempre que por si soas ou asociadas teñan unha media de paro rexistrado no ano 2016 superior a 500 persoas ou formen parte dunha agrupación que comprenda, cando menos, tres concellos limítrofes galegos (ou dous no caso de que un deles proceda da fusión de concellos).
b) As entidades con personalidade xurídica propia e sen ánimo de lucro.
Todas elas deberán acreditar experiencia na realización de accións dirixidas ao acompañamento ás persoas en situación de desemprego en procesos de inserción laboral por conta allea ou propia.
Non poderán ser entidades beneficiarias aquelas en que concorra algunha das causas expresadas no artigo 10 da Lei 9/2007, do 13 de xuño, de subvencións de Galicia.
Segundo. Obxecto
As subvencións reguladas na orde terán por obxecto o financiamento de programas de emprego dirixidos á mellora da ocupabilidade e á inserción laboral das persoas traballadoras en situación de desemprego mediante a posta en marcha de programas integrados de emprego de Galicia, no ámbito da Comunidade Autónoma e durante un período de 12 meses, facilitándolles ás ditas persoas os recursos e ferramentas que melloren a súa empregabilidade, as activen laboralmente e lles proporcionen competencias transversais que incrementen as súas posibilidades de inserción laboral.
Terceiro. Bases reguladoras
As bases reguladoras están recollidas na Orde do 11 de xullo de 2017 pola que se establecen as bases reguladoras e a convocatoria pública para a concesión de subvencións para a posta en práctica de programas integrados de emprego de Galicia durante os anos 2017 e 2018.
Cuarto. Importe
Importe total da convocatoria: 9.502.500,00 €.
Os programas integrados de emprego están destinados a atender 85 persoas desempregadas. A contía máxima da subvención que se concederá será de 2.400 euros por cada persoa desempregada participante.
Quinto. Prazo de presentación de solicitudes
Un mes, que se contará a partir do día seguinte ao da publicación da orde de convocatoria no Diario Oficial de Galicia. Entenderase como último día do prazo o correspondente ao mesmo ordinal do día da publicación.
Santiago de Compostela, 11 de xullo de 2017
ORDE do 7 de xullo de 2017 pola que se autoriza a posta en funcionamento do colexio de educación infantil e primaria de Outes, no concello de Outes.
Consellería de Cultura, Educación e Ordenación Universitaria — III. Outras disposicións — 19/07/2017

O Decreto 60/2017, do 22 de xuño, publicado no DOG núm. 126, do 4 de xullo, crea o colexio de educación infantil e primaria de Outes.
En consecuencia, de conformidade co establecido no Decreto 4/2013, do 10 de xaneiro, polo que se regula a estrutura orgánica da Consellería de Cultura, Educación e Ordenación Universitaria, que establece a competencia desta en materia de creación, supresión, transformación, clasificación, autorización e organización dos centros escolares; por proposta da Dirección Xeral de Centros e Recursos Humanos,
DISPOÑO:
Artigo único.
Posta en funcionamento
Autorizar a posta en funcionamento do centro cuxos datos figuran a continuación:
Provincia: A Coruña.
Concello: Outes.
Localidade: Outes (San Pedro).
Enderezo: praza de Galicia, s/n.
Código de centro: 15033101.
Denominación: colexio de educación infantil e primaria de Outes.
Unidades: 6 de educación infantil e 12 de educación primaria.
Disposición derradeira primeira.
Desenvolvemento normativo
Autorízase a persoa titular da Dirección Xeral de Centros e Recursos Humanos para adoptar todos os actos e medidas necesarias para a aplicación desta orde.
Disposición derradeira segunda.
Entrada en vigor
Esta orde entrará en vigor con efectos do un de setembro de dous mil dezasete.
Santiago de Compostela, 7 de xullo de 2017
RESOLUCIÓN do 2 de febreiro de 2017, da Dirección Xeral de Gandaría, Agricultura e Industrias Agroalimentarias, pola que se amplían as zonas demarcadas pola presenza da praga de corentena denominada Tecia solanivora Povolny ou couza guatemalteca da pataca.
Consellería do Medio Rural — III. Outras disposicións — 06/02/2017

Antecedentes.
A praga denominada couza guatemalteca da pataca, provocada polo organismo nocivo denominado Tecia solanivora Povolny ou Scrobipalpopsis solanivora Povolny, foi detectada na Comunidade Autónoma de Galicia en agosto do ano 2015.
A través da Resolución do 16 de outubro de 2015, da Dirección Xeral de Gandaría, Agricultura e Industrias Agroalimentarias (DOG núm. 209, do 3 de novembro), declarouse a presenza da praga de corentena denominada Tecia solanivora Povolny ou couza guatemalteca da pataca, e establecéronse as zonas demarcadas para esta praga e as medidas urxentes para a súa erradicación e control.
Posteriormente producíronse novas deteccións deste organismo noutras zonas do territorio da comunidade autónoma, as cales foron actualizadas mediante a Resolución do 11 de febreiro de 2016, da Dirección Xeral de Gandaría, Agricultura e Industrias Agroalimentarias (DOG núm. 38, do 25 de febreiro).
Con base nas prospeccións realizadas durante o ano 2016 para a detección e control deste organismo, faise necesario actualizar as zonas do territorio que se atopan afectadas por este organismo nocivo.
Por todo o anteriormente exposto,
1. Establecer como zonas demarcadas pola existencia da praga denominada Tecia solanivora Povolny ou couza guatemalteca da pataca na Comunidade Autónoma de Galicia os concellos de Ferrol, Narón, Neda, Valdoviño, San Sadurniño, A Capela, Fene, Mugardos, Ares, Cabanas, Ortigueira, Mañón e As Pontes de García Rodríguez na provincia da Coruña e os concellos do Vicedo, Viveiro, Xove, Cervo, Burela, Foz, Barreiros, Ribadeo, Trabada, Lourenzá, Mondoñedo, Alfoz, O Valadouro, Ourol, Abadín, A Pastoriza, Riotorto e A Pontenova na provincia de Lugo.
2. Manter as medidas fitosanitarias establecidas na Resolución do 16 de outubro de 2015, da Dirección Xeral de Gandaría, Agricultura e Industrias Agroalimentarias, pola que se declara a presenza da praga de corentena denominada Tecia solanivora Povolny ou couza guatemalteca da pataca, se establecen as zonas demarcadas para esta praga e se adoptan medidas urxentes para a súa erradicación e control na Comunidade Autónoma de Galicia.
Santiago de Compostela, 2 de febreiro de 2017